Trekpas vir Spele-komponis wat gestremdes afknouOlimpiese Spele (Foto: Behrouz Mehri/AFP) ŉ Komponis wat betrokke is by die openingseremonie van die Olimpiese Spele in Tokio, Japan, het Maandag bedank nadat ou onderhoude waarin hy beskryf hoe hy gestremde klasmaats geboelie het, ŉ herrie ontketen het. Die eksperimentele musikant Keigo Oyamada, bekend as Cornelius, is die middelpunt van die jongste skandaal om die Spele te tref, slegs vier dae voor die opening van die 2021 Spele. Oyamada se bedanking volg nadat verskeie sleutelamptenare van dié Spele, insluitend die voormalige hooforganiseerder, Yoshiro Mori, oor seksistiese aanmerkings bedank het. “Ek het my bedanking aan die organiseerders oorhandig,” het Oyamada in ŉ verklaring op Twitter gesê. “Ek is bitter spyt oor my destydse onvolwassenheid. Ek vra opreg om verskoning,” het hy gesê. Nadat die nuus van sy betrokkenheid by die musiek vir die seremonie aanlyn begin sirkuleer het, het onderhoude van Oyamada in die mid-1990’s terselfdertyd versprei. In dié onderhoude het hy klaarblyklik sonder enige berou, erken dat hy sy skoolmaats met gestremdhede geboelie het. Oyamada se optrede en aanmerkings het woede aanlyn veroorsaak. Spele-organiseerders het die naweek gesê hulle was nie bewus van die aanmerkings nie en dat dit “onvanpas” is. Die skandaal is net een van die jongste personeel-kopsere vir die organiseerders, wat reeds ŉ storm oor die bedanking van hulle voormalige baas, Mori, trotseer het. Die kreatiewe regisseur vir die opening- en afsluitingseremonies, Hiroshi Sakaki, het in Maart ook gekies om te bedank nadat hy voorgestel het dat ŉ mollige vrouekomediant in die gedaante van ŉ vark haar opwagting moet maak.